**Alkotótábor Bánkon**

(2022.06.25-29.)

5-12. évfolyam

Táborszervező: Veress Attiláné, segítő: Veress Gyöngyi

A Nemzeti Tehetség Program támogatásának köszönhetően idén is megvalósulhatott a nagyok alkotótábora. A pályázati keret 20 fő számára biztosította a költségek egy részét (fejenként 33 000 Ft). Így csupán 25 000 Ft volt a szülőket terhelő tábordíj. A határidőig viszont 29 jelentkezőnk lett. Ebből a létszámból 3 külsős volt, ők természetesen a teljes árat (58 000 Ft) fizették. A 20 főn felüli 6 főről pedig egy kis spórolással, Irén nővér támogatásásval és magasabb összeggű szülői befizetéssel, de fogadni tudtuk.

5-10. évfolyamig voltak idén a lányok. Jó hangulatú, kedves kis társaság jött össze.

Az utazásunk a rengeteg alapanyaggal és igazi lányos, óriásbőröndökkel kényelmesen, különbusszal történt.

A Bánki Ökoland Táborban volt a szállásunk 2-3-4 ágyas szobákban, háromszori étkezéssel. Vendéglátóink igazán figyelmesek és segítőkészek voltak, az étkezéseknél igyekeztek figyelembe venni az alkotói folyamataink megszakíthatóságát, ritmusát. Ezzel nagyban megkönnyítve a munkánk és a tábori hangulatot.

A Hagyományok Házából meghívott mesterekkel kiegészülve számtalan gyönyörű alkotás készült. Fontunk kosarat, kötöttünk könyvet, festettünk borítót palóc mintakinccsel, hímeztünk vászontáskát, csipkét vertünk, nemezeltünk tolltartót, neszesszert, langallót sütöttünk, tábortüzeztünk ahonnan az idén sem maradhatott el a pillecukorsütés.

Fantasztikus időnk volt, így ki tudtuk használni a Bánki-tó adottságait, sokat strandoltunk, fagyiztunk.

5 igazán tartalmas napot tölthettünk pihenéssel, alkotással, beszélgetéssel, kikapcsolódással, nevetéssel. Gyöngyivel örömmel figyeltük a lányok közti kapcsolatok épülését, könnyed, vagy olykor mély beszélgetéseiket, hogy mennyire élvezik, hogy jó hangulatban, közösen alkothatnak. Elfáradva, de rengeteg őszinte öleléssel zártuk a tábort, és adtuk át a csapatot a szülőknek.